section_heading: Silverstone
paragraph_text: Vrlo tijesno bilo je između dvojice Mercedesovih vozača u prvom zavoju. Valtteri Bottas je imao dobar start, ali Lewis Hamilton se nekako ipak održao u vodstvu. Iza njihovih leđa vodila se velika borba između Maxa Verstappena i Charlesa Leclerca. Ferrarijev vozač kratko je bio treći, ali Max se dobro snašao kroz zavoje 3 i 4. Burno je bilo od petog do devetog mjesta, Lando Norris je u prvom krugu izgubio dvije pozicije jer su se ispred njega probili timski mu kolega Carlos Sainz i Daniel Ricciardo u Renaultu. Na kraju prvog kruga došlo je do kontakta između Alexa Albona i Kevina Magnussena. Bila je to borba za 12. mjesto, a vozač Haasa udario je u zaštitnu ogradu i ostao u šljunku pored staze. U akciju je morao sigurnosni automobil koji je predvodio kolonu sljedeća četiri kruga. Kad je utrka nastavljena, Albon je javio kako osjeća vibracije pa skrenuo u boks po nove gume. Vratio se na stazu na tvrđoj komponenti, nadajući se da će izdržati do cilja. Njegov ionako loš vikend doživio je novi udarac kad su mu suci dodijelili kaznu od pet sekundi zbog izazivanja sudara. Bottas je nakon prve petine utrke kasnio sekundu i pol za Hamiltonom, Verstappen više od pet, a Leclerc 13 sekundi. Međutim, sve je to palo u vodu u 13. krugu kad je nesreću doživio Daniil Kvjat. Vozač AlphaTaurija vozio se na 12. mjestu i odjednom izgubio stražnji dio bolida u zavoju Maggots. Udarac u ogradu bio je žestok, no Rus je srećom prošao bez ozlijeda te odšetao s mjesta nesreće. Sigurnosni automobil ponovno je morao na stazu, a akcija se preselila u pit lane. Gotovo svi vozači požurili su na promjenu guma, svi redom prešli na hard. Iznimka je bio Romain Grosjean, koji je ostao na stazi na medium gumama i vozio se na petom mjestu.